Document ID: 32014R0374

AZ EURÓPAI PARLAMENT ÉS A TANÁCS 374/2014/EU
(2014. áprilisára 16-án)
az Ukrajnából származó árukra vonatkozó vámok csökkentéséről vagy eltörléséről
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Unió működéséről szóló szerződésre és különösen annak 207. cikke (2) bekezdésére,
tekintettel az Európai Bizottság javaslatára,
a jogalkotási aktus tervezete nemzeti parlamenteknek való megküldését követően,
rendes jogalkotási eljárás keretében,
mivel:
(1)
Ukrajna az európai szomszédságpolitika és a keleti partnerség kiemelt partnerországa. Az Unió egyre szorosabb, a kétoldalú együttműködésen túlmutató kapcsolatokra törekszik Ukrajnával, amelyek egyben előrehaladást jelentenek a politikai társulás és a gazdasági integráció felé is. E tekintetben 2007 és 2011 között tárgyalások folytak egy társulási megállapodásról - és ennek keretében egy mélyreható és átfogó szabadkereskedelmi térség (DCFTA) kialakításáról - egyrészről az Európai Unió és tagállamai, másrészről Ukrajna között (a továbbiakban: társulási megállapodás), amelyet 2012. március 30-án-mindkét fél parafált. A DCFTA rendelkezései szerint az Uniónak és Ukrajnának az 1994. évi Általános Vám- és Kereskedelmi Egyezmény (GATT) XXIV. cikkének megfelelően a társulási megállapodás hatálybalépésétől kezdődő legfeljebb tízéves átmeneti időszak alatt kell létrehoznia a szabadkereskedelmi térséget.
(2)
Az Ukrajnát érintő példa nélküli biztonsági, politikai és gazdasági kihívások fényében és a gazdaság támogatása érdekében helyénvaló nem megvárni a társulási megállapodás DCFTA-ról szóló rendelkezéseinek hatálybalépését, hanem végrehajtását autonóm kereskedelmi kedvezmények útján megelőlegezni és a társulási megállapodás I-A. mellékletében meghatározott engedményes listának megfelelően megkezdeni az Ukrajnából származó árukra vonatkozó vámok egyoldalú csökkentését vagy eltörlését.
(3)
A csalás kockázatának megelőzése érdekében az autonóm kereskedelmi kedvezményekre való jogosultság attól is függ, hogy Ukrajna teljesíti-e a vonatkozó termékszármazási szabályokat és az azokhoz kapcsolódó eljárásokat, valamint hajlandó-e az Unióval való hatékony igazgatási együttműködésre. Ezenfelül Ukrajnának tartózkodnia kell attól, hogy új vámokat vagy azokkal azonos hatású díjakat, valamint új mennyiségi korlátozásokat vagy azokkal azonos hatású intézkedéseket vezessen be az Unióból származó behozatalra, vagy hogy a vámok és díjak meglévő szintjét megemelje, illetve bármely más korlátozást bevezessen.
(4)
A Közös Vámtarifa rendes vámtételeinek újbóli alkalmazásáról kell rendelkezni bármely olyan termék esetén, amely - a Bizottság vizsgálata alapján - súlyos nehézségeket okoz egy hasonló vagy azzal közvetlenül versenyző termékeket előállító uniós termelőnek vagy ilyen nehézségek bekövetkezésével fenyeget.
(5)
Az e rendeletben meghatározott feltételek valamelyikének be nem tartása esetén a Bizottságot végrehajtási hatáskörökkel kell felruházni arra, hogy ideiglenesen felfüggessze a kedvezmények összességét vagy egy részét. E hatásköröket a 182/2011/EU európai parlamenti és tanácsi rendeletnek (1) megfelelően kell gyakorolni.
(6)
Ezt a rendeletet a társulási megállapodás IV. címének (kereskedelem és kereskedelemmel kapcsolatos kérdések) hatálybalépéséig vagy adott esetben ideiglenes jelleggel, de legkésőbb 2014. november 1-jéig kell alkalmazni.
(7)
Az ügy sürgősségére tekintettel a nemzeti parlamenteknek az Európai Unióban betöltött szerepéről szóló, az Európai Unióról szóló szerződéshez és az Európai Unió működéséről szóló szerződéshez csatolt 1. jegyzőkönyv 4. cikkében említett nyolchetes időszak alól mentességet kell biztosítani,
ELFOGADTA EZT A RENDELETET:
1. cikk
Preferenciális szabályozások
Az Ukrajnából származó árukra vonatkozó vámokat az I. mellékletnek megfelelően csökkenteni kell vagy el kell törölni.
2. cikk
A preferenciális szabályozásokra való jogosultság feltételei
Az 1. cikkben meghatározott preferenciális szabályozásokra való jogosultság a következő tényezők függvénye:
a)
a termékek származási szabályainak és a kapcsolódó eljárásoknak való megfelelés a 2454/93/EGK bizottsági rendelet (2) IV. címe 2. fejezetének 2. szakaszában foglalt rendelkezésekkel összhangban;
b)
a 2454/93/EGK rendelet 121. és 122. cikkében előírt igazgatási együttműködési módszereknek való megfelelés;
c)
a csalás kockázatának megelőzése érdekében Ukrajna részvétele az Unióval folytatott hatékony igazgatási együttműködésben;
d)
2014. áprilisára 23-án.-tól/től kezdve Ukrajna tartózkodása attól, hogy az Unióból származó behozatalt terhelő új vámokat vagy azokkal azonos hatású díjakat, valamint új mennyiségi korlátozásokat vagy azokkal azonos hatású intézkedéseket vezessen be, vagy a vámok és díjak meglévő szintjét megemelje, illetve bármely más korlátozást bevezessen.
3. cikk
Hozzáférés a vámkontingensekhez
(1) A II. és III. mellékletben felsorolt termékek az e mellékletekben meghatározott uniós vámkontingensek keretein belül hozhatók be az Unióba.
(2) Az e cikk (1) bekezdésében említett vámkontingenseket az e rendelet III. mellékletében említett egyes mezőgazdasági termékekre vonatkozó vámkontingensek kivételével a Bizottság a 2454/93/EGK rendelet 308a., 308b. és 308c. cikkének megfelelően kezeli.
(3) Az e rendelet III. mellékletében említett egyes mezőgazdasági termékekre vonatkozó vámkontingenseket a Bizottság az 1308/2013/EU európai parlamenti és tanácsi rendelet (3) 184. cikkének megfelelően meghatározott szabályok szerint kezeli.
4. cikk
Ideiglenes felfüggesztés
Ha a Bizottság megállapítja, hogy elegendő bizonyíték áll rendelkezésre a 2. cikkben meghatározott feltételek teljesítésének elmulasztására, akkor vágrehajtási jogi aktusokat fogadhat el az e rendeletben meghatározott preferenciális szabályozások teljes vagy részleges ideiglenes felfüggesztésére. E végrehajtási jogi aktusokat a 6. cikk (2) bekezdésében említett vizsgálóbizottsági eljárásnak megfelelően kell elfogadni.
5. cikk
Védzáradék
Amennyiben egy Ukrajnából származó és az e rendelet I. mellékletében szereplő termék behozatala súlyos nehézségeket okoz a hasonló vagy azzal közvetlenül versenyző termékeket előállító uniós termelőknek, vagy ilyen nehézségek bekövetkezésével fenyeget, úgy a Bizottság e behozatalokra az értelemszerűen alkalmazandó 55/2008/EK tanácsi rendelet (4) 11. és 11a. cikkében meghatározott feltételeknek és eljárásoknak megfelelően újra bevezetheti a Közös Vámtarifában rögzített rendes vámtételeket.
6. cikk
Bizottsági eljárás
(1) E rendelet 3. cikke (2) bekezdésének és 4. cikkének alkalmazásában a Bizottságot a 2913/92/EGK tanácsi rendelet (5) 248a. cikkével létrehozott Vámkódexbizottság segíti. Ez a bizottság a 182/2011/EU rendelet értelmében vett bizottságnak minősül.
(2) Az e bekezdésre történő hivatkozáskor a 182/2011/EU rendelet 5. cikkét kell alkalmazni.
7. cikk
Hatálybalépés és alkalmazás
Ez a rendelet az Európai Unió Hivatalos Lapjában való kihirdetését követő napon lép hatályba.
E rendeletet a társulási megállapodás IV. címének hatálybalépéséig vagy adott esetben ideiglenes jelleggel, de legkésőbb 2014. november 1-jéig kell alkalmazni. Amennyiben e rendelet alkalmazhatósága az említett időpont előtt megszűnik, úgy arról a Bizottság az Európai Unió Hivatalos Lapjában értesítést tesz közzé.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Strasbourgban, 2014. áprilisára 16-án.

Labels: 3
15
18